Návrh
na odvolanie  a vymenovanie zástupcov Slovenskej republiky v bankových radách Medzinárodnej investičnej banky a Medzinárodnej banky pre hospodársku spoluprácu
	
Medzinárodná investičná banka (MIB) a Medzinárodná banka pre hospodársku spoluprácu (MBHS) majú štatút medzivládnej organizácie so sídlom v Moskve a ich činnosť sa uskutočňuje na základe medzivládnych dohôd a ich štatútov, ktoré sú zaregistrované na sekretariáte  Organizácie Spojených národov.  

Členskými krajinami oboch bánk sú Bulharsko, Česká republika, Vietnam, Mongolsko, Ruská federácia, Kuba, Rumunsko a Slovensko. Poľská republika je členskou krajinou iba MBHS. Podiel Slovenskej republiky k 31.12.2009 na celkovom splatenom kapitáli MIB (214,5 mil. EUR) je 10,3 mil. EUR, čo predstavuje 4,8 %. Podiel SR k 31.12.2009 na celkovom splatenom kapitáli MBHS (143,5 mil. EUR) je 8,6 mil. EUR, čo predstavuje 6%.
Najvyšším orgánom oboch bánk sú bankové rady, ktorých členov vymenúvajú vlády jednotlivých členských krajín. Každá členská krajina má pri hlasovaní v bankovej rade jeden hlas nezávisle od veľkosti svojho podielu na kapitále banky. 
V súčasnosti obe banky prebiehajú procesom transformácie na jednu medzinárodnú finančnú inštitúciu za účasti konzultanta, ktorým je spoločnosť Ernst & Young. Na zasadnutí bankových rád MIB a MBHS (máj 2010) členské krajiny prijali uznesenie, podľa ktorého optimálnym variantom transformácie bánk je reorganizácia bánk na základe MBHS, a to pristúpením MIB k MBHS. 

	Vzhľadom na organizačné a personálne zmeny v Národnej banke Slovenska a na Ministerstve financií SR sa v súlade so štatútmi MIB a MBHS navrhuje:

a)	odvolať Ing. Františka Palka, bývalého štátneho tajomníka MF SR, z funkcie vedúceho delegácie SR a člena bankovej rady MIB a člena bankovej rady  MBHS;

b)	odvolať RNDr. Karola Mrvu, člena bankovej rady pre operácie na finančných trhoch a platobné služby NBS, z funkcie člena bankovej rady MIB a člena bankovej rady  MBHS;

c)	odvolať Ing. Juraja Jánošíka, riaditeľa odboru bankových obchodov NBS, z funkcie člena bankovej rady MIB a člena bankovej rady  MBHS;

d)	vymenovať Ing. Branislava Ďurajku, štátneho tajomníka MF SR, do funkcie vedúceho delegácie SR a člena bankovej rady MIB a člena bankovej rady  MBHS;

e)	vymenovať Ing. Katarínu Kaszasovú, generálnu riaditeľku sekcie štátneho výkazníctva MF SR, do funkcie člena bankovej rady MIB a člena bankovej rady  MBHS;

f)	vymenovať Ing. Andreja Solára, riaditeľa odboru správy a účtovania špecifických operácií štátu MF SR, do funkcie člena bankovej rady MIB a člena bankovej rady  MBHS.